Wu Ming

Wu Ming (izen osoa: Wu Ming Fundazioa) italiar idazle talde baten goitizena da. Taldea 2000. urtean sortu zen Boloniako Luther Blissett Project komunitatetik abiatuta.

"Luther Blissett" ez bezala, "Wu Ming" izena idazle multzo zehatz bati dagokio. Taldea herrialde ugaritan argitaratu eta hizkuntza ezberdinetara itzuli diren eleberri ugariren egilea da. Haien hitzetan, beren liburuak Italiar Epika Berria bezala deskribaturiko literatur corpusaren parte dira.

Wu Ming izena hartu aurretik taldeak Q eleberria idatzi zuen 1999. urtean Luther Blissett goitizenpean.

 Izenaren esanahia 
Txineraz wu ming hitzak "izen gabe" esan nahi du, baina lehenengo silabaren ahoskeraren arabera "bost izen" bezala ere itzuli daiteke. Esanahi bikoitz hori da kolektiboak izena hartzeko arrazoietako bat. Izan ere, batetik izenak disidenteak omentzen ditu ("Wu Ming" ohiko sinadura da demokrazia eta adierazpen askatasuna eskatzen dituzten txinatarren artean) eta, bestetik, arbuiatzen du ospetsuak egiteko makina, egilea izar bat bihurtzen duena. "Wu Ming", halaber, Dao De Jin-aren hirugarren otoitzaren erreferentzia da: «Zeru-lurren sorrera izenik gabekoa da», eta "ez dut ulertzen" esan nahi du kantoneraz.

 Taldekideak 
Wu Ming kolektiboko kideek erabiltzen dituzten izenak dira «Wu Ming 1», «Wu Ming 2», «Wu Ming 3», «Wu Ming 4» eta «Wu Ming 5». Nolanahi ere, haien egiazko izenak ere ezagunak dira:

 Roberto Bui (Wu Ming 1)
 Giovanni Cattabriga (Wu Ming 2)
 Luca Di Meo (Wu Ming 3)
 Federico Guglielmi (Wu Ming 4)
 Riccardo Pedrini (Wu Ming 5)

2008ko irailaren 16an, kolektiboak jakinarazi zuen Luca di Meo taldetik atera zela aurreko urteko udaberrian. 2015eko udan, berriz, Riccardo Pedrinik utzi zuen taldea.

Wu Ming-eko bost kideek bira luzeak egin zituzten beren liburuak aurkezteko eta maiz agertu dira jendaurrean. Halere, uko egiten diote argazkietan edo bideoetan ateratzeari hedabideetan.

 Lanak 
Taldeak zenbait eleberri eta ez fikzioko liburu batzuk argitaratu ditu paperean eta euskarri digitalean Creative Commons lizentziarekin; haren web orri ofizialean jaitsi daitezke. Liburuak hizkuntza askotara itzuli dira. 

Euskaraz Q eleberria argitaratu da.

 Eleberri kolektiboak 

 Q saila 
Saila bi liburu hauek osatzen dute:
 Q, Luther Blissett goitizena pean idatzia, 1999.
 Altai, 2009.

 Trilogia atlantikoa 
Trilogia atlantikoa hiru liburu egitea aurreikusten duen proiektua da, denak XVIII. mendeko azken 30 urteetan eta Ozeano Atlantikoan oinarrituta. Sailak oraingoz bi liburu ditu:
 Manituana, 2007.
 L'armata dei sonnambuli, 2014.

 Beste eleberriak 
 Asce di guerra, Vitaliano Ravaglirekin, 2000.
 54, 2002.
 L'invisibile ovunque, 2015.
 Proletkult, 2018

 Bestelakoak 

 Anatra all'arancia meccanica. Racconti 2000-2010
 Quattro
 Cantalamappa, 2015
 Il ritorno di Cantalamappa, 2016

 Kanpo estekak 

 Webgune ofiziala (italieraz) (artxiboa)
 Bloga (eguneratua)
 Wu Ming-en lanak jaisteko webgunea, Creative Commons lizentziarekin

Kategoria:Italiako idazleak
Kategoria:Artisten kolektiboak
Kategoria:Ezizen kolektiboak